***„December 15. ‒ A román‒magyar szolidaritás napja” Egyesület***

**SZÁNDÉKNYILATKOZAT**

 Szervezetünk, amelynek elnevezése *„December 15. ‒ A román‒magyar szolidaritás napja” Egyesület*, néhány román és magyar nemzetiségű személy kezdeményezése. Célja 1989. december 15-ét a romániai forradalom kitörésének napjaként elismertetni. Ez a történelmi tény kidomborítja: a *Forradalom* azáltal vette kezdetét, hogy román és magyar nemzetiségűek az őket egyesítő szabadságvágy nevében szolidaritást vállaltak Tőkés László református lelkésszel és ellenzékivel. Az *Egyesület* azt szorgalmazza, hogy tekintsük a szolidaritás e szimbólumát a közös emlékezet alapértékének, a két közösség kapcsolatának szempontjából pedig iránymutatónak.

 *Egyesület*ünk a románokat és a magyarokat a kommunizmussal szembeni ellenállásban egyesítő hagyományból eredezteti magát. Mi, az *Egyesület* tagjai, tisztelettel adózunk és éltetjük az emlékezetét azoknak a honfitársainknak, akik *vállalva eltérő identitásukat* közösen léptek fel a kommunizmus ellen. Őket tekintjük az 1989 decemberi Forradalmat kirobbantó etnikumközi szolidaritás előfutárainak.

 Tagjai a *„December 15. ‒ A román‒magyar szolidaritás napja” Egyesület*et azzal a szándékkal alapították, hogy kinyilatkoztassák az 1989 decemberi Forradalom méltóságát. Az a gondolat, miszerint nem az emberek hősies és spontán lázadása vezetett a múlt rendszer bukásához, hanem „a magyarok” és „az oroszok” robbantották ki a tiltakozásokat Románia szétszakítása érdekében, szimbolikus bűncselekmény; amelynek célja ködbe burkolni a kommunista rendszer csődjéért, valamint *a tüntetők lemészárlásáért* felelős személyek kilétét. A Szekuritáténak és a nómeklatúrának ugyanezek a korábbi tagjai vettek részt a románok és a magyarok közötti konfliktusok szításában, illetve fenntartásában; de szerepükre csak néhány eseménnyel kapcsolatban derült drámai módon fény. Ezek az 1990. március 19. és 21. közötti marosvásárhelyi erőszakos cselekmények, valamint a rendszeres koholmányok s megrendezett történések, amelyek azt a látszatot keltették, hogy „az állam elvesztette az ellenőrzést Hargita és Kovászna megye felett”. Ez a tényállás magyarázza, hogy mi, az *Egyesület* tagjai, miért gondoljuk, hogy a Forradalom méltóságának a tagadása igen szoros összefüggésben áll az 1990 óta tartó etnikumközi feszültségekkel. Meg fogjuk mutatni: mit rejtegetnek a ködösítések; ki fogjuk vizsgálni a koholmányokat és a megrendezett történéseket; továbbá fel fogjuk fedni: kik ezeknek ‒ az össztársadalmi szinten az elmúlt időszakban és még ma is felbecsülhetetlen károkat okozó ‒ manipulációknak az értelmi szerzői. Ugyanezek az érvek biztosítanak bennünket afelől, hogy egyes román és magyar nemzetiségű személyek szolidaritásvállalásának az emlékezete, valamint az őket összekötő szabadságvágy lehet a két közösség között megteremthető jó viszony kiépítésének az egyik eszköze.

 *Szilárd meggyőződésünk*, hogy a méltóságteljes lét egyetlen járható útja a közösségek közötti jó viszony ápolása. Következésképpen a román–magyar együttélés alapjának a szabadság és méltóság eszméinek, vagyis azoknak az értékeknek a szolidáris tiszteletét tekintjük, amelyek az 1989. december 15-én kitört forradalom idején a románokat és a magyarokat egybekovácsolták.

 Tőkés László

 Gabriel Andreescu

 Kincses Előd

 Florian Mihalcea

 Szilágyi Zsolt

**Temesvár, 2021. december 15.**